**СТАНОВИЩЕ**

от доц. д-р Владислав Иванов Иванов,

научен секретар на

Институт за балканистика с Център по тракология „Проф. Александър Фол“ – БАН

Относно: Конкурс за заемане на академичната длъжност „доцент“ в област на висше образование 2. Хуманитарни науки, по професионално направление: 2.2. История и археология (Средновековна обща история – Западният модел на управление в Егея – франки и венецианци (XIII – XV век) за нуждите на ИФ на Софийски университет „Св. Климент Охридски“, обявен в ДВ бр. 65/ 28.07.2023 г. с единствен кандидат гл. ас. д-р Никола Романов Дюлгеров.

При обявяването на конкурса са спазени всички законови срокове и процедури. Единствен кандидат по конкурса, обявен за нуждите на ИФ на Софийски университет „Св. Климент Охридски“, е гл. ас. д-р Никола Романов Дюлгеров. Подадените от него документи отговарят на изискванията на ЗРАСРБ. Наукометричните показатели на представените от кандидата публикации изпълняват минималните национални изисквания за заемане на академичната длъжност „доцент“, както личи от приложената към документите „Справка за изпълнение на минималните национални изисквания по чл. 2б от ЗРАСРБ“.

През септември 2002 г. гл. ас. д-р Никола Дюлгеров се дипломира като „магистър по история“ и „учител по история“ със специализация по „История на Византия, Балканите и Средновековна Европа“ в Историческия факултет на СУ „Св. Климент Охридски“. Пет години по-късно (октомври 2007 г.) той защитава успешно докторска дисертация по професионално направление 2.2 „История и археология“ на тема „Владения на Анжуйската династия на Балканите“ към катедра „Стара история, тракология и средновековна история“ на СУ. От септември 2006 до юни 2011 г. преподава „История и цивилизации“ в IX Френска езикова гимназия „Алфонс дьо Ламартин“. През ноември 2010 г. печели конкурс, след който заема академичната длъжност „главен асистент“ в катедра „Стара история, тракология и средновековна история“ на СУ.

Кандидатът има богат преподавателски опит, като през годините е водил семинарни занятия и лекции по дисциплините „Средновековна история“, „Кралство Франция X‒XV в.“, „Войната в средновековна Европа и Средиземноморието“, „Кръстоносните походи“, „Морейското княжество – латинският „бастион“ на Балканите“, „Изграждане на една империя – по стъпките на Шарл д‘Анжу“, „Италиански морски републики (IX‒XVI век)“, „Власт, институции, общества и култура през Древността и Средновековието“, които са свързани и с неговата изследователска дейност. Лесно комуникира с ученици и студенти, автор е на редица научни трудове, учебници, учебни помагала и атласи, участвал е в много научни конференции и научни проекти, както и в курсове за повишаване квалификацията на учителите. Членува в няколко научни организации, сред които *Mediaevalia* – сдружение за европейски и средиземноморски средновековни изследвания, Асоциацията на византинистите и медиевистите в България, член на Контролния съвет на Кооперация „ИФ-94“ и др. За уменията и познанията му в научната област безспорно спомагат и ползваните от него чужди и древни езици: френски, английски, руски, латински и гръцки.

За участието си в конкурса д-р Никола Дюлгеров е представил общо седем публикации: три монографии, три статии и една студия. Ще започна с преглед на монографията на кандидата, избрана за хабилитационен труд, която е озаглавена „Западният модел на управление в Егея – франки и венецианци (XIII–XV век)“. Монографията е издадена през 2023 г. от Университетско издателство „Св. Климент Охридски“ в обем от 439 страници и представлява проучване върху устройството на управленските модели, пренесени след Четвъртия кръстоносен поход от франкските и венециански завоеватели в Южните Балкани и района на Егейско море. Трудът включва въведение, четири глави, разделени на свой ред на отделни части със собствени заглавия, заключение, библиографски списък, резюме на английски език и приложение. Съдържанието и структурата отговарят напълно на формулираните в увода цели на изследването. Сред разгледаните латински или франкски държавни образувания се забелязват и някои липси, като например основаната от ордена на хоспиталиерите държава на о. Родос и архипелага на Додеканезите, която просъществува над два века (1310–1523 г.) или още по-дълготрайните колонии на генуезците в източната част на Егея, но Н. Дюлгеров е посочил още в увода, че „като примери за изграждането и функционирането на модела, установен от франките, служат земите на императорския домен и Морейското княжество“ и „като главен пример за устройството и развитието на венецианския модел на управление служи остров Крит“, с което ни предупреждава, че вниманието ще бъде съсредоточено основно върху споменатите владения. Избраните от него примери са подходящи, тъй като за тях са запазени относително най-голям брой наративни извори и документи ‒ за Латинската империя и Княжество Ахая[[1]](#footnote-1) през XIII‒XV в. и за венецианската колония Кандия (Крит) от периода между XIII и XVII в. Създаването и политическото развитие на Латинската империя, венецианските владения и Морея са проследени с отбелязването на най-важните събития, базирано на подходящ подбор от извори и документи. Главната цел на първата глава е по-скоро пресъздаване на историческия фон или, както се изразява авторът, „съвсем кратък преглед на политическото развитие“[[2]](#footnote-2). Основният фокус на монографията, насочен към разкриването на управленческия модел, започва да се развива във втората глава, която е посветена на устройството и функционирането на императорския домен. Тази част разглежда последователно особеностите на управлението в Латинска Романия[[3]](#footnote-3), внедряването на донесения от запад феодален модел, ролята на Църквата, войската и нейната организация, и отношенията между латинските пришълци и местното население. Приблизително същата структура запазват и останалите две глави, които са посветени на Княжество Морея и т.нар. Венецианска Романия. Заключението обобщава сполучливо изводите на изследването.

Съгласен съм с повечето от тезите, защитавани от Н. Дюлгеров в посочената монография, особено с това, че както в „класическите“ отвъдморски земи на франките в Сирия и Палестина, така и в основаните в егейския регион и на Балканите латински държавни формации твърде често се нуждаят от помощ от „родината“, за да оцелеят. Подобно заключение в най-силна степен се отнася за Латинската империя през почти целия ѝ период на съществуване, както се вижда например от данните, приведени в глава II.4, стр. 197‒198. Напълно правилен е изводът, че устройството на франкските държави напомня много повече на организацията в родните им (западни) страни, независимо от възприемането на отделни местни елементи. Интересни са приведените изворови данни за военните сили на местните латински държави и изводите за тяхната структура и брой, които са в синхрон с най-новите изследвания по въпроса. За финал ще отбележа високото качество на историко-географските карти в приложението. Смятам, че като цяло изследването е на добро научно и приносно ниво и притежава необходимите за хабилитационен труд качества.

Пет от останалите представени за конкурса изследвания на кандидата разглеждат теми, свързани с разгледаната в хабилитационния труд проблематика. Сред тях естествено изпъква монографията, посветена на историята на анжуйските владения на Балканите в периода XIII‒XIV в. Изследването е новаторско, тъй като за пръв път обхваща създаването и развитието на всички балкански владения на династията д’Анжу. То също, подобно на хабилитационния труд, изследва повлияната от западноевропейския феодален модел управленска структура на тези държавни формирования. Историята на латинските властови структури в бившите византийски територии засягат и „Статутът на княжество Морея в началото на XIII век“ и „Установяване на венецианска власт на остров Крит“. Другите две публикации разглеждат действията на Балканите на създателя на Солунското кралство Бонифаций (Бонифас) Монфератски и историята на една малка държава на територията на днешна Албания, създадена от брат на българския цар Йоан Александър ‒ Валонското княжество. Заслужава да се спомене, че материалът, посветен на Валона, за пръв път в България представя историческото развитие на това средновековно княжество от възникването му в средата на XIV в. до унищожението му от османците през първата четвърт на следващото столетие.

Шестият и последен труд, с който кандадатът участва в конкурса, е монографията „Войните на Карл Велики“, която е отделен том към поредицата „История на войните“, издавана от издателство „Милениум“. Това е подробен поглед към военната история на Франкската империя по времето на нейния най-голям разцвет под управлението на легендарния Шарлеман. Подобно съчинение излиза за пръв път на български и е сред много редките представители на своя жанр – средновековната военна история, публикувани в нашата страна.

В заключение ще изтъкна, че със забележителната си преподавателска дейност, научна продукция и активното участие в научни организации и форуми д-р Никола Романов Дюлгеров отдавна се е утвърдил в академичните среди. С представителните си медийни изяви д-р Дюлгеров е добре познат и на широката българска публика. Подадените от кандидата документи отговарят напълно на изискванията за заемане на академичната длъжност „доцент“ според Закона за развитие на академичния състав в Република България (ЗРАСРБ) и на Правилника за неговото прилагане. Представената за хабилитационен труд монография е съчинение, което съдържа научни приноси за изследването на средновековната история на Балканите. Поради всичко изброено дотук убедено предлагам на уважаемото научно жури да присъди академичната длъжност „доцент“ на д-р Никола Романов Дюлгеров по професионално направление 2.2. История и археология.

23.11.2023 г. Подпис:

гр. София

1. Други използвани в литературата названия за същата латинска държавица са Княжество Ахея или Морея. [↑](#footnote-ref-1)
2. *Западният модел на управление в Егея – франки и венецианци*, с. 8. [↑](#footnote-ref-2)
3. Романия е името, с което западноевропейците в този период означават земите на Византия. [↑](#footnote-ref-3)